                                    Okreni se dvaput

Kofer je bio izbačen iz autobusa i pao je na tvrdu cestu školskog parkirališta. Roditelji su se okupljali uokolo, poznata su lica osmjesima dočekala svoju djecu širom otvorenih ruku dok je miris mora i dalje stršio oko nas. Boja koju je sunce ostavilo na meni dobila je svaki kompliment mojih roditelja dok sam im utrčala u zagrljaj i predala svoj teški, sada duplo deblji, kofer.
Već mi je nedostajao Rab. Čim su mi noge dotakle tlo ceste, nisam si mogla pomoći i pomislila sam na svih osam dana koji su sada bili samo sjećanja u mom umu. Nisam si mogla pomoći pa sam se osvrnula još dvaput. Ne jedanput kao neka djeva u filmu koja se okreće za svojim ljubavnikom. Okrenula sam se dvaput. Jednom za sjećanja i jednom za ljude s kojima sam provela posljednjih tjedan dana…
Svakako je to priča koju vrijedi ispričati, priča koja će čak i mjesecima nakon događaja plesati u mome umu. Jer to je bio tjedan gdje nije postojala briga o srednjim školama ili prosjecima u školi. Tjedan gdje se gotovo pa učenički gumb iskopčao iz moga mozga i dozvolio zabavi da zaokupi čak i posljednji neuron moga uma. Sada mi pred očima prolazi svaki ples s Tamarom, svaka šala s Melani, svaka šala koje bi cure poslale dečkima i svaki udarac odbojkaške lopte koji sam ispalila. Prolaze mi i slike gdje sam krala smokve s drveta ili gdje sam ulijevala vodu u svaku čašu svoga stola. Po posljednji put pokušavam zapamtiti lica koja možda više nikada neću vidjeti. 
No, prije negoli dođemo do tužnijeg dijela odlaska, vrijedilo bi jasnije objasniti koji događaj s Raba. Ne samo kako bi ludosti koje smo radili bile bistrije, nego kako bi se ja još jednom osvrnula i iskusila ta iskustva još jednom.
„Hej vidi“, čula sam Melani kako govori meni zdesna i pokazuje prema plavome moru koje smo upravo gledali s broda. Prolazili smo oko otoka Raba i mahali svakoj osobi koja bi nam poželjela mahnuti natrag. Dobili smo i pusice i srčeka od nekoliko ljudi što je stvarno godilo našim srcima, no to nije bila osoba na koju je Melani pokazivala. To je bila ogromna bijela kanistra, što je plovila usred mora. „Vida, možda je to ona kanistra što smo je izgubili!“ Melani je rekla i nisam si mogla pomoći pa sam se nasmijala kao luda, kao da sam čula najbolju šalu ove godine. Što zapravo i jesam. „Bože, Melani“, odgovorila sam joj dok mi je još osmijeh plesao po usnama, „sigurna sam da si ti otplovila u sredinu mora i bacila duplo veću kanistru ovdje te se vratila na obalu. U deset minuta. Bez da te itko primijetio.“
„Pa moguće je“, vjerujem da je iskomentirala Lana prije negoli se okrenula natrag prema moru i gledala kanistru koja je sama i dalje plovila u vodi. Kimnula sam, više da sakrijem taj osmijeh koji mi je i dalje grijao obraze. No, ubrzo se naš fokus vratio mahanju strancima ili mahanju prijateljima iz Čakovca koji su nas u nekoliko sekundi uspjeli prestići.
Onda, dan ili dva kasnije, pojavila se još jedna šala godine. Možda sam ju ja započela. Možda ju je započela Leona. Ili Sara. Ili bilo koja od cura tamo, no nije ni bilo bitno. Važno je da je bila fenomenalna.
„Tamara Jelena Alex“, rekla sam kako sam prstom prolazila po svakoj od cura za stolom. Prvo ime u imenu Tamara Jelena Alex bilo je, naravno, njeno pravo ime. Drugo po redu došlo je krsno ime, to jest ime u koje sam ih ja prekrstila u moru. Išla sam po tome koje bi im ime odgovaralo ako ne bi imale ono s kojim su rođene. Ali treće ime, to je bio najsmješniji dio svega. S nama na Rabu bila su sedmorica dječaka. I nas otprilike šest cura glumile smo te dečke, i ponašale se kao oni kada god bi dobili šansu za to. Zato značenje imena Alex? To je bio jedan od dječaka s Raba. I Tamara ga je glumila kao kraljica. „Tamara Nikolina Petar“, krenula sam dalje uperivši prst u Tamaru preko puta. Zatim sam se pomakla na Leonu: „Leona Lidija Lukas“, zatim je bila Sara, „Sara Lucija Mihael“, pa Melani, „Melani Josipa Patrik“, i posljednja sam bila ja, „Vida Marija Mislav“.
Bilo je to mnogo imena za zapamtiti i mnogo posla za odraditi. Glumiti dečke nije bilo nimalo lako. Morali ste ih proučavati, razumjeti. Ili, kao ja, raditi jednu ili dvije stvari koje oni govore ili rade. Mislavove najpoznatije vjerujem da su bile: „Ček, moram si popraviti ….“ i „Joj, kak sam se nabil“ ili ponekad „A mamicu ti.“ To bi dovelo do osmijeha kad god bih to napravila, i to mi je bilo jedino važno. Nasmijati prijatelje, kao što su oni nasmijali mene.
No, ovaj idući događaj mora da mi je bio jedan od omiljenih. I nekako smješniji od imena koje smo si cura i ja nadjenule.
To je bilo četvrti dan, kada je naša učiteljica iz matematike trebala doći. 
Nakon užine, zamolila sam za odlazak na WC i otišla sam, a nisam vidjela nikako gore. Ili je netko bio tamo pa ja nisam obraćala mnogo pažnje. Najiskrenije, moje oko bilo je prikovano za smokvu. I kako sam pobrala dobra tri komada i hodala natrag, jedući ih, čula sam svoje ime.
„Vida, jesi to ti?“ okrenula sam se naglo i tamo je sjedila učiteljica iz matematike, koju očito nisam ni primijetila. Vjerojatno na prvu ovaj događaj ne zvuči tako smiješno, no naglašavam da sam rekla: „Učiteljice!“ dok sam držala dvije smokve u jednoj ruci, a s drugom jela treću. I po mojim kalkulacijama, to je bilo užasno sramotno…
Naravno, ne možemo zaboraviti još pokoji događaj koji se dogodio. Recimo, kada su Gabrijeli na drvu zapele natikače i neki gospodin ih je bočicom gađao i skinuo. (U ime djece s našeg ljetovanja na Rabu želim zahvaliti tom gospodinu jer je spasio noge koje bi inače hodale po vrućoj cesti naredna četiri dana! Zato hvala!) Onda film „Minionsi“, koji je bio predobar, čak i ako je Melani pola filma prespavala. No, ne smijemo zaboraviti ni na tetu Štefku, koja je rasturala kao i prošle godine, te nas nije iznevjerila sa svojom igrom pogađanja deserta. Zapravo, ne smijemo zaboraviti ni na što što se dogodilo na Rabu. Jer svaka sekunda, minuta i sat provedeni tamo donijeli su mi novi val sreće koje nitko ne može zaustaviti ili izbrisati iz mene.
Koliko god sve to lijepo bilo, i najljepšim stvarima morao je doći kraj. Morali smo spakirati kofere, ući u autobus i reći zbogom moru. Oprostiti se od  Čakovca, od prijatelja i krenuti dalje…grozno, nije li?
Jer pronalazak pravog društva koje te razumije i kojemu ne smetaju tvoje čudne osobine jest rijetko. Zabaviti se toliko da radije ignoriraš bol u stopalima ili leđima jest nezamislivo. Žaliti za nečime za što si znao da će završiti znači da si uživao. To znači da čak i kada bi dobio priliku da se vratiš, ti ne bi ništa promijenio, već svaki tren ostavio istim. Ni jedan trenutak, ni jednu raspravicu, ni jednu smokvu. 
I za kraj, neću se nadati da ću iduće godine ponovno ići. Jer svatko zaslužuje ovakvo iskustvo. Ako je ovo bio posljednji put da ću ići na Rab, drago mi je da sam ga provela onako kako jesam. Umjesto da žalim što je bilo zadnje, slavit ću što je uopće bilo. Također ću zahvaliti svakoj osobi tamo koja nam je uljepšala ljetovanje, zahvalit ću svakom prijatelju ili prijateljici koji su me usrećili i zahvalit ću svima koji su mi dali šansu za ovo putovanje.
Okrenut ću se dvaput. Ne jedanput, ne triput, već dvaput.
Jednom za sjećanja… i jednom za prijatelje kojima sam dužna puno više za stvaranja tih sjećanja.    

